મારો જન્મ બાબુલનાથ પાસેની ડૉ. અતુલ મહેતાની હૉસ્પિટલમાં થયો. ગામદેવીમાં ચિલ્ડ્રન્સ ઍકૅડેમીમાં ભણ્યો, એચ. આર. કૉલેજમાં મેં ગ્રૅજ્યુએશન પૂરું કર્યું અને ગવર્નમેન્ટ લૉ કૉલેજમાં મેં માસ્ટર્સ કયુંર્. સાઉથ મુંબઈમાં જ શીલા મહેતા (હવે બુટાલા) નામની એક જૈન છોકરી સાથે પ્રેમ થયો અને પછી તેની જ સાથે મૅરેજ કર્યા. આ જ સાઉથ મુંબઈમાં મને બે બાળકોના પપ્પા બનવાનું સદ્ભાગ્ય મળ્યું અને આ જ સાઉથ મુંબઈમાં રહેતાં-રહેતાં મેં શિવમ પ્રોડક્શન નામની મારી એન્ટરટેઇનમેન્ટ કંપની થકી લોકચાહના કમાઈ. ટૂંકમાં કહું તો હું સાઉથ મુંબઈમાં જ જન્મ્યો અને આજે પણ એ સાઉથ મુંબઈમાં રહું છું. ઘર પણ એનું એ જ છે. ચોપાટીની સામે આવેલા ‘ચોપાટી વ્યુ’ અપાર્ટમેન્ટમાં. સાઉથ મુંબઈ મારી આંખ સામે ઊછર્યું છે એવી જ રીતે હું પણ એની આંખ સામે ઊછર્યો છું એવું કહું તો કંઈ ખોટું નથી. જો આ સાઉથ મુંબઈ છોડીને મારે બીજે ક્યાંય રહેવા જવાનું બને કે સબર્બમાં શિફ્ટ થવાનું થાય તો હું ચોક્કસપણે ગુજરી જાઉં એમાં કોઈ મીનમેખ નથી, કારણ કે સાઉથ મુંબઈ મારી ગળથૂથીમાં છે.